Orient Express
Orient Express – buvusi ilgų distancijų keleivinių traukinių linija, atidaryta 1883 m. Nuo pat pradžių ši traukinių linija dažnai keitė savo maršrutą ir atstumą, tačiau visada „Orient Express“ buvo aukštos klasės keleivinių traukinių sinonimas. Su šia linija labiausiai siejosi Paryžius ir Stambulas (tuo metu Konstantinopolis), nes šie miestai buvo galutinės linijos stotys. „Orient Express“ traukiniai buvo aukštos klasės ir prabangos viršūnė, nors tuo metu keliavimas geležinkeliais buvo varginantis ir pavojingas. 1977 m. linija nustojo aptarnauti Stambulą. Vietoj jo maršrutas iš Paryžiaus driekėsi iki Bukarešto. 1991 m. paskutinė stotelė buvo Budapeštas, o 2001 m. linija dar kartą sutrumpinta iki kelionės į Vieną. 2007 m. birželio 8 d. iš Paryžiaus paskutinį kartą išriedėjo „Orient Express“ vardu pavadinti traukiniai. Tuo metu kelionės pradžia buvo perkelta į Strasbūrą, iki kurio iš Paryžiaus kursavo žymiai greitesni „LGV Est“ traukiniai. 2009 m. „Orient Express“ oficialiai nutraukė savo paslaugas ir dingo iš Europos traukinių tvarkaraščių, kaip pagrindinę priežastį nurodydami „greituosius traukinius ir mažų sąnaudų oro linijas“. Šiuo metu privati bendrovė „Venice-Simplon Orient Express“ teikia keleivių pervežimo paslaugas originaliais XX a. 3 ir 4 dešimtmečių vagonais iš Venecijos į Londoną. Vienos dienos kelionė vienam žmogui kainuoja apie 3 000 eurų.